Sklep Splošnega sodišča z dne 2. aprila 2020 – Gerber/Parlament in Svet
(Zadeva T-326/19)1
(Ničnostna tožba – Carinsko območje Unije – Uredba (EU) 2019/474 – Direktiva (EU) 2019/475 – Vključitev občine Campione d'Italia in italijanskih voda Luganskega jezera – Neobstoj posamičnega nanašanja – Nedopustnost)
Jezik postopka: italijanščina
Stranke
Tožeča stranka: Tibor Gerber (Campione d’Italia, Italija) (zastopnik: N. Amadei, odvetnik)
Toženi stranki: Evropski parlament (zastopnika: L. Visaggio in C. Biz, agenta), Svet Evropske unije (zastopnika: A. Lo Monaco in E. Ambrosini, agenta)
Predmet
Prvič, predlog na podlagi člena 263 PDEU za razglasitev ničnosti Uredbe (EU)št. 2019/474 Evropskega parlamenta in Sveta z dne 19. marca 2019 o spremembi Uredbe (EU) št. 952/2013 o carinskem zakoniku Unije (UL 2019, L 83, str. 38), v delu, ki se nanaša na vključitev italijanske občine Campione d'Italia ter italijanskih voda Luganskega jezera v carinsko območje Unije, drugič, predlog na podlagi člena 264 PDEU, da se ugotovi, da Direktiva Sveta (EU) 2019/475 z dne 18. februarja 2019 o spremembi direktiv 2006/112/ES in 2008/118/ES glede vključitve italijanske občine Campione d’Italia ter italijanskih voda Luganskega jezera v carinsko območje Unije in v ozemeljsko področje uporabe Direktive 2008/118/ES (UL 2019, L 83, str. 42), nima učinkov in tretjič, predlog na podlagi členov 278 in 279 PDEU za izdajo začasne odredbe glede odloga izvajanja Uredbe 2019/474, Direktive 2019/475 in vseh drugih pripadajočih izvedbenih ukrepov.
Izrek
Tožba se zavrže.
Postopek s predlogoma za intervencijo Evropske komisije in Italijanske republike se ustavi.
T. Gerber nosi svoje stroške in stroške Evropskega parlamenta in Sveta Evropske unije, skupaj s stroški postopka za izdajo začasne odredbe.
Komisija in Italijanska republika nosita vsaka svoje stroške v zvezi s predlogoma za intervencijo.
____________
1     UL C 238, 15.7.2019.